Враца. На територията на община Враца не са констатирани сериозни поражения след падналата градушка, в нощта на 22 срещу 23 юли. Дежурните екипи на местната администрация са установили, че най-интензивни валежи е имало в района на града, в село Нефела и кварталите – „Бистрец“ и „Кулата“. Това съобщиха от пресцентъра на Община Враца.
През последното денонощие не са подадени сигнали за поражения върху сгради, земеделска техника и селскостопанска продукция. В следствие на разразилата се буря, временно е било преустановено електричеството в селата Паволче и Челопек, както и в квартал „Бистрец“. Към момента електрозахранването е възстановено от екипи на електроразпределителното дружество. Екипи на ОП „БКС“ – Враца са ангажирани с почистването на паднали клони и листа, възпрепятстващи нормалното функциониране на дъждоприемните шахти. Общинското звено „Осветление и площади“ възстановят уличното осветление в селата: Чирен, Паволче и Вировско.